**Obrazloženje razloga i ciljeva koji se žele postići donošenjem Akcijskog plana za smanjenje onečišćenja prizemnim ozonom**

Akcijski plan ima utjecaj na interes svih građana grada Pule radi čega se provodi postupak savjetovanja s javnošću.

Zbog značajnog utjecaja na zdravlje ljudi, kvalitetu života, vegetaciju i proizvodnju hrane, troposferski (prizemni) je ozon (O3) jedan od globalnih problema okoliša današnjice. Za razliku od drugih onečišćujućih tvari ozon se ne oslobađa direktno u atmosferu, već predstavlja sekundarnu onečišćujuću tvar.

Zakonska osnova za izradu Akcijskog plana je Zakon o zaštiti zraka (NN 127/19). Akcijski plan i/ili mjere za prizemni ozon donosi se u roku od 18 mjeseci od kraja one godine u kojoj je utvrđeno prekoračenje. Akcijski plan izrađuje se u skladu s Pravilnikom o uzajamnoj razmjeni informacija i izvješćivanju o kvaliteti zraka i obvezama za provedbu Odluke Komisije 2011/850/EU ("Narodne novine", broj 3/16).

Nacrt Akcijskog plana sadrži lokaliziranje prekomjernog onečišćenja, opće podatke, odgovorna tijela, prirodu i procjenu onečišćenja, porijeklo onečišćenja, analizu situacije, detaljne podatke o onim mjerama i projektima za poboljšanje koji su postojali prije donošenja ovog Akcijskog plana, detaljne podatke o onim mjerama ili projektima koji su usvojeni s ciljem smanjenja onečišćenja te detaljne podatke o dugoročno planiranim ili istraživanim mjerama ili projektima.

Cilj ovog Akcijskog plana je definirati okvir i plan djelovanja za učinkovito upravljanje kvalitetom zraka u cilju postizanja smanjenja onečišćenja prizemnim ozonom na području Grada Pule.